سلطان عبدالمجید (اول)

عبدالمجيد اول ( لمړی سلطان عبدالمجید ; ۲۵ اپریل ۱۸۲۳_ 25 جون 1861) د عثماني امپراتورۍ یوویشتم واکمن وو.  نوموړی د ۱۸۳۹ کال د جولای په دوهمه د خپل پلار محمود دویم ځای ناستی سو. د عبدالمجید واکمني په عثماني ترکیه کي د ملتپالو خوځښتونو د ودې لپاره د پام وړ او په زړه پوري دوره وه. 

عبدالمجید غوښتل چې د بېلتون غوښتونکو هیوادونو په منځ کي عثمانیزم وهڅوي او په امپراتورۍ کي د ملتپالو خوځښتونو مخه ونیسي، او د نوي قوانینو او اصلاحاتو په راتګ سره غیر مسلمانان او غیر ترکان په عثماني ټولنه کي په بشپړه توګه مدغم کړي خو په دې برخه کي د هغه هڅي ناکامه سوې.   

په عثماني ترکیه کي د عبدالمجید لویه لاسته راوړنه د هغه تنظیم اصلاحاتو اعلان او پلي کول وه چي دده د پلار لخوا چمتو سوي او په میراث ورپاته سوي وه، او په اغېزناکه توګه یې په 1839 کي د عثماني امپراتورۍ عصري کولو ته لاره پرانیستل.  

 حکومت 
عبدالمجید هڅه کول چي د لویدیي اروپا له سترو قدرتونو، یعنې بریتانیا او فرانسې سره چي د روسیې پر وړاندي د کریمیا په جګړه کې د عثماني امپراتورۍ تر څنګ جنګېدلي وه اتحاد جوړ کړي. د همدې موخي پر اساس د ۱۸۵۶ کال د مارچ په ۳۰ نېټه د پاریس د کانګرس په ترڅ کي عثماني امپراتورۍ په رسمي ډول د اروپا د کنسرت په منځ کي شامله سول. اروپایانو که څه هم چي د عثماني سلطنت یاده غوښتنه قبول کړه، خو په مقابل کي یې د مولداوا، سربیا او والاچیا هیوادونو خپلواکي هم له عثماني سلطنت څخه په ډېر ځیرک او چالاکه سیاست ترلاسه کړه او په ختیځه اروپا کي یې د عثماني ځواکونو په وړاندي یوشمېر پټ پاڅونونه په داسي ډول رهبري کړه، چي وروسته یې د عثمانیانو لپاره لوی سر درد جوړ کړ او پایله یې د یادو سیمو په خپلواکۍ باندي تمامه سول.

د عبدالمجید په واکمنۍ کي د عثمانيانو لپاره په کورنۍ کچه لویه ستونزه د لبنان کورنۍ نښتي او د مصر له واکمن محمد علي پاشا سره ډغري وې، چي له امله یې په لبنان کي د فرانسې استعماري سیاست په بشپړه توګه پلۍ او دغه سیمه د عثماني ځواکونو له نفوذ څخه دباندي ووتل. همدارنګه په مصر کي د محمد علي پاشا بې حده نفوذ ددې لامل سو ترڅو عثماني دربار نوموړي ته د افریقا دغه ستراتیژیک هیواد د یو میراثي خاور په توګه پریږدي.

 مړینه 
سلطان عبدالمجید په 1861 زیږدیز کال کي د یو ناروغۍ له امله وفات سو.

 سرچينې